  Майя Бывальцева Калыкъёслэн эшъяськонзыя Росси университетын (РУДН) дышетскись улосчиосмы кунгож сьӧрысь студентъёсты удмурт лулчеберетэн тодмато. Дышетсконниын «Россиысь калыкъёс» фестиваль усьтӥськиз. Мерлыко герӟетъёсын со сярысь ивортэ Удмуртилэн тӧроезлэн Росси азьмурт бордын ужась представительствоез. Дышетсконнилэн куноосыз но кунгож сьӧрысь студентъёс кунысь улосвылъёслэн йӧскалык лулчеберетэнызы тодматскозы. Фестивалез усьтон нуналэ, 15-тӥ оштолэзе, 40 кунъёсысь вуэм студентъёс Россиын улӥсь выжы калыкъёслэсь эктонъёссэс, киужъёссэс, юртъер котырын кутӥськись арбериоссэс адӟизы, кырӟанъёссэс кылзӥзы. Удмуртиысь егитъёс юлтошъёссэс удмурт утетъёсын тодматӥзы, перепечен куноятӥзы, соосын удмурт кырӟанъёсты но тыпыртонэз дышетӥзы. Удмуртиысь бӧлякъёсын но постпредствоен люкам стендын сьӧрлось студентъёслы кельшизы Сарапулын поттэм ческыт сиёнъёс, Михаил Калашников сярысь книгаос но нылкышноослэн чеберъяськонъёссы — чигвесьёс. Уноез куноос тунсыкъяськизы, кытын интыяськемын Удмуртия, кыӵе калык отын улэ, ку кылдӥз элькун но котькудаз-а семьяын Калашниковлэн автоматэз вань. 22-тӥ оштолэзе йӧскалык коллективъёс но кырӟасьёс концерт возьматозы. Радъясьёслэн верамзыя, РУДН-ысь удмуртъёслэн бӧляксылэн командаез кылем арын ортчем фестивальын тужгес пусйымонэз вал. Москваысь представительстволэн юрттэменыз, элькунысьтымы гинэ егитъёс вань ужрадъёсы пыриськизы.  Тегъёс: Москва студентъёс Удмуртия йӧскалыклулчеберет удмуртъёс  